CELEX: 
Language: sk
Date: 2019-03-14 00:00:00
Title: DELEGOVANÉ ROZHODNUTIE KOMISIE (EÚ) …/… ktorým sa dopĺňa nariadenie Európskeho parlamentu a Rady (EÚ) č. 305/2011, pokiaľ ide o uplatniteľné systémy posudzovania a overovania nemennosti parametrov balustrádových zostáv a zábradľových zostáv, ktoré sú určené na použitie v stavbách výlučne na účely zabránenia pádu a na ktoré nepôsobí zvislé zaťaženie vyvolané konštrukciou

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Podľa článku 28 nariadenia Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS
                  1
               , sa posudzovanie a overovanie nemennosti parametrov podstatných vlastností stavebných výrobkov vykonáva na základe systémov stanovených v prílohe V k nariadeniu (EÚ) č. 305/2011.
            
            
               Podľa článku 28 ods. 2 a článku 60 písm. h) nariadenia (EÚ) č. 305/2011 sa na Komisiu deleguje úloha stanoviť systémy posudzovania a overovania nemennosti parametrov stavebných výrobkov, ktoré sa týkajú daného výrobku, danej skupiny výrobkov alebo danej podstatnej vlastnosti, a to s prihliadnutím na aspekty uvedené v týchto ustanoveniach.
            
            
               V prípade balustrádových zostáv a zábradľových zostáv, ktoré sú určené na použitie v stavbách výlučne na účely zabránenia pádu a na ktoré nepôsobí zvislé zaťaženie vyvolané konštrukciou, zatiaľ neexistuje príslušné rozhodnutie o stanovení systémov posudzovania a overovania nemennosti parametrov.
            
            
               Podľa článku 28 ods. 2 by sa mal pri výbere systémov posudzovania a overovania nemennosti parametrov zvoliť systém, ktorý je pri zohľadnení všetkých relevantných aspektov pre výrobcov najmenej náročný. Zo skúseností so správaním predmetných výrobkov počas ich životnosti, ako sa ukázalo v prieskume, ktorý sa uskutočnil z dôvodov zlyhávania týchto výrobkov, vyplýva, že za súčasných podmienok by posúdenie parametrov všetkých podstatných vlastností – okrem reakcie na oheň – mal vykonať výrobca by pred uvedením výrobku na trh. Náročnejšie systémy nie sú potrebné. Tieto aspekty viedli Komisiu k tomu, že si v návrhu rozhodnutia vybrala systém 4, ako sa stanovuje v prílohe V k nariadeniu (EÚ) č. 305/2011, aby sa uplatňoval na predmetné výrobky pri všetkých podstatných vlastnostiach okrem reakcie na oheň.
            
            
               Okrem toho, v prípade parametrov reakcie na oheň by sa aj pre uvedené výrobky mala považovať za vhodnú obvyklá voľba systémov 1, 3 alebo 4, avšak len pokiaľ ide o túto podstatnú vlastnosť. Podľa článku 28 ods. 2 nariadenia (EÚ) č. 305/2011 sa systémy posudzovania a overovania nemennosti parametrov, ktoré sa majú stanoviť, môžu rozlišovať len na základe skupín stavebných výrobkov alebo vzhľadom na určité podstatné vlastnosti. Jediným spôsobom, ako rozlíšiť medzi situáciami, v ktorých sa má vzhľadom na reakciu na oheň zvoliť systém 1, systém 3 alebo systém 4, je teda uviesť odkaz na jednotlivé podskupiny výrobkov. Toto rozlíšenie by malo byť zároveň jasné a jednoznačné a nemalo by vylučovať žiadnu podskupinu celej skupiny výrobkov, na ktorú sa vzťahuje toto rozhodnutie, ako sa vymedzuje v prílohe.
            
            
               2.KONZULTÁCIE PRED PRIJATÍM AKTU
            
            
               Návrh rozhodnutia bol 14. júna 2016 prerokovaný na zasadnutí poradnej skupiny pre stavebné výrobky (ďalej len „poradná skupina“), po čom nasledovala písomná konzultácia s expertmi a opätovné prerokovanie na zasadnutí poradnej skupiny 9. decembra 2016 s písomnou konzultáciou s expertmi v období od 25. novembra 2016 do 16. januára 2017. O návrhu rozhodnutia sa potom rokovalo na zasadnutí poradnej skupiny 3. októbra 2017, čomu 2. októbra predchádzala prípravná schôdza expertov nominovaných členskými štátmi a ďalších zainteresovaných strán. Tento návrh aktu bol napokon predložený na písomnú konzultáciu s expertmi v období od 3. do 17. októbra 2017, pričom súbežne sa konal prieskum (do 30. novembra 2017) o dôvodoch zlyhávania týchto výrobkov. Pred začatím týchto konzultácií mali všetky členské štáty možnosť navrhnúť expertov, ktorí sa na nich zúčastnia. Okrem týchto expertov sa do konzultácií zapojili aj ďalšie externé zainteresované strany. Dokumenty, ktoré boli predmetom diskusií v rámci poradnej skupiny a ktoré súviseli s písomnou konzultáciou, boli v súlade so Spoločnou dohodou o delegovaných aktoch zaslané súčasne Európskemu parlamentu aj Rade. Pripomienky predložené v tomto kontexte sa zohľadnili pri príprave konečného návrhu znenia tohto aktu určeného na konzultácie medzi útvarmi.
            
            
               Verejnosti bol návrh na pripomienkovanie sprístupnený na portáli pre lepšiu právnu reguláciu od 14. decembra 2018 do 11. januára 2019 a WTO bola informovaná v období od 18. decembra 2018 do 16. februára 2019; spätnú väzbu poskytlo šesť zainteresovaných strán. Pripomienky sa týkali nedostatočne presného vymedzenia rozsahu pôsobnosti aktu, pokiaľ ide o výrobky, ktorých sa týka, nesúhlasu s navrhovaným systémom posudzovania a overovania nemennosti parametrov, možnosti hodnotenia „vyhovuje/nevyhovuje“ vo vyhlásení o parametroch výrobku, neúplnosti znenia v tabuľke 1, pokiaľ jeho účelom nie je odlíšenie tohto aktu od výrobkov, na ktoré sa vzťahuje norma EN 1090, a neúplnosti v otázke reakcie na oheň. Všetky pripomienky sa posúdili ako nerelevantné, keďže rozsah pôsobnosti je dostatočne jasne vymedzený, voľba systému posudzovania a overovania nemennosti parametrov je založená na získaných dôkazoch, možnosť hodnotenia „vyhovuje/nevyhovuje“ je súčasťou normalizačnej práce (a preto nie je relevantná pre delegovaný akt), v tabuľke 1 sa skutočne rozlišuje, či ide o balustrády bez vplyvu pôsobenia konštrukcie alebo o balustrády, na ktoré sa vzťahuje norma EN 1090, a v otázke reakcie na oheň sa zohľadňujú požiadavky, ktoré sa už uplatňujú v niektorých členských štátoch. Komisia sa preto rozhodla nemeniť návrh aktu.
            
            
               3.PRÁVNE PRVKY DELEGOVANÉHO AKTU
            
            
               Podľa článku 28 ods. 2 a článku 60 písm. h) nariadenia (EÚ) č. 305/2011 sa majú systémy posudzovania a overovania nemennosti parametrov stavebných výrobkov, ako sú stanovené v prílohe V k nariadeniu (EÚ) č. 305/2011, stanoviť v delegovaných aktoch Komisie tak, aby sa týkali daného výrobku, danej skupiny výrobkov alebo danej podstatnej vlastnosti, pričom sa zohľadnia aspekty uvedené v týchto ustanoveniach.
            
            
               Pri stanovovaní systémov posudzovania a overovania nemennosti parametrov zvolí Komisia v súlade s článkom 28 ods. 2 nariadenia (EÚ) č. 305/2011 najmenej náročné systémy, ktoré spĺňajú všetky základné požiadavky na stavby. Podľa článku 60 písm. h) nariadenia (EÚ) č. 305/2011 tak musí urobiť s ohľadom na schopnosť výrobku vyhovovať týmto požiadavkám v priebehu jeho očakávaného životného cyklu.
            
            
               Rozhodnutie je v súlade so zásadou proporcionality. Z týchto dôvodov má rozhodnutie slúžiť záujmom stavebného sektora ako celku.
            
            
               DELEGOVANÉ ROZHODNUTIE KOMISIE (EÚ) …/…
            
            
               z 14. 3. 2019,
            
            
               ktorým sa dopĺňa nariadenie Európskeho parlamentu a Rady (EÚ) č. 305/2011, pokiaľ ide o uplatniteľné systémy posudzovania a overovania nemennosti parametrov balustrádových zostáv a zábradľových zostáv, ktoré sú určené na použitie v stavbách výlučne na účely zabránenia pádu a na ktoré nepôsobí zvislé zaťaženie vyvolané konštrukciou
            
            
               (Text s významom pre EHP)
            
            
               EURÓPSKA KOMISIA,
            
         
         
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS
                  2
               , a najmä na jeho článok 28 ods. 2,
            
            
               keďže:
            
            
               (1)V prípade balustrádových zostáv a zábradľových zostáv, ktoré sú určené na použitie v stavbách výlučne na účely zabránenia pádu a na ktoré nepôsobí zvislé zaťaženie vyvolané konštrukciou, neexistuje príslušné rozhodnutie o posudzovaní a overovaní nemennosti parametrov. Treba preto stanoviť, ktoré systémy posudzovania a overovania nemennosti parametrov sú uplatniteľné na takéto balustrádové zostavy a zábradľové zostavy.
            
            
               (2)Vzhľadom na skúsenosti so správaním predmetných výrobkov počas ich životnosti, ako sa ukázalo v prieskume, ktorý sa uskutočnil z dôvodov zlyhávania týchto výrobkov, by posúdenie parametrov všetkých podstatných vlastností – okrem reakcie na oheň – mal vykonať výrobca pred uvedením výrobku na trh. Náročnejšie systémy nie sú potrebné. V prípade reakcie na oheň by sa malo považovať za vhodné uplatnenie systému 1, 3 alebo 4 uvedením odkazu na jednotlivé podskupiny výrobkov,
            
            
               PRIJALA TOTO ROZHODNUTIE:
            
            
               Článok 1
            
            
               Toto rozhodnutie sa vzťahuje na balustrádové zostavy a zábradľové zostavy, ktoré sú určené na použitie v stavbách výlučne na účely zabránenia pádu a na ktoré nepôsobí zvislé zaťaženie vyvolané konštrukciou.
            
            
               Článok 2
            
            
               Nemennosť parametrov podstatných vlastností sa v prípade balustrádových zostáv a zábradľových zostáv uvedených v článku 1 posudzuje a overuje v súlade so systémami stanovenými v prílohe.
            
            
               Článok 3
            
            
               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               V Bruseli 14. 3. 2019
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Ú. v. EÚ L 88, 4.4.2011, s. 5.
               
               
                  
                     (2)
                  
                        Ú. v. EÚ L 88, 4.4.2011, s. 5.
               
            
      
    ---documentbreak--- 
      
         
         
            
               PRÍLOHA
            
            
               SYSTÉMY POSUDZOVANIA A OVEROVANIA NEMENNOSTI PARAMETROV
            
            
            
               Tabuľka 1
            
            
               Pre všetky podstatné vlastnosti s výnimkou reakcie na oheň
            
            
            
                     
                        Výrobky a zamýšľané použitie
                     
                  
                  
                     
                        Uplatniteľný systém
                     
                  
               
                     
                        Balustrádové zostavy a zábradľové zostavy, ktoré sú určené na použitie v stavbách výlučne na účely zabránenia pádu a na ktoré nepôsobí zvislé zaťaženie vyvolané konštrukciou 
                     
                  
                  
                     
                        4
                     
                  
               
            
               Tabuľka 2
            
            
               Iba pre reakciu na oheň
            
            
            
                     
                        Výrobky a zamýšľané použitie
                     
                  
                  
                     
                        Podskupiny výrobkov
                     
                  
                  
                     
                        Uplatniteľný systém
                     
                  
               
                     
                        Balustrádové zostavy a zábradľové zostavy, ktoré sú určené na použitie v stavbách výlučne na účely zabránenia pádu a na ktoré nepôsobí zvislé zaťaženie vyvolané konštrukciou
                     
                  
                  
                     
                        Výrobky, pri ktorých má presne identifikovateľná fáza v procese výroby za následok zlepšenie ich reakcie na oheň (napr. pridanie spomaľovačov horenia alebo obmedzenie obsahu organického materiálu)
                     
                  
                  
                     
                        1
                     
                  
               
                     
                  
                  
                     
                        Výrobky, v súvislosti s ktorými existuje uplatniteľný európsky právny základ na klasifikáciu ich parametrov reakcie na oheň bez skúšania
                     
                  
                  
                     
                        4
                     
                  
               
                     
                  
                  
                     
                        Výrobky, ktoré nepatria do iných podskupín 
                     
                  
                  
                     
                        3